كازابلانكا (كازا بلمختصر)، الدار البيضاء ب لعربية، ⵜⵉⴳⵎⵎⵉ ⵜⵓⵎⵍⵉⵍⵜ تيݣمّي تومليلت ب لأمازيغية، Casablanca كازابلانكا بلفرونسي ، ( أنفا او ⴰⵏⴼⴰ هوا لإسم لقديم ديالها، من أصل أمازيغي) واحد المدينة مغربية كاينة في وسط-غرب المغرب. و هي المدينة لي معروفة بانها أكبر مدينة من ناحية السكان. و كذلك معروفة بالمعاملات التجارية حيت كازا كضم عدد كبير من الشركات و المقاولات. بالإضافة علا هدشي كازا كتعتبر العاصمة الاقتصادية ديال لمغريب. قبل ماتكون هاد سميّة لي كانعرفو دابا، كانت هاد لمدينة سميتها ⴰⵏⴼⴰ أنفا و هي سمية أمازيغية كاتعني تل اولا مرتفع أرضي، من بعد هاد سمية ولات دابا كاتݣال غي لوحد لحي معروف فكازا (أنفا) أما كازابلانكا لي ب لعربية الدار البيضاء جات من تسمية ديال صبليون و لبرطقيز (لبرتغاليين). وخداو هاد السمية من واحد لمنارة ديال لبحارة كانت كاتضوي ب ليل باش تݣيديهم. هاد لمنارة تهدمات و مابقا فيها غير لملامح ديالها. وحيت كانت كتشبه ل دار ملونة ب لبيض سماو لمنطقة Casabranca (كاسابرانكا) ولي كتعني دّار لبيضا ب لبرطقيزية ؤ طّرجمات ب صبليونية ل Casablanca (كاسابلانكا). لمغاربة لقدام كانو كيعيشو من أزمنة سحيقة ف لمنطقة ديال كازا، حيت تلقاو ف لمحيط ديالها آتار كترجع ل عصور ما قبل تّاريخ.